钦定古今图书集成/方舆汇编/职方典/第1123卷 > 《樊山记》苏轼
## 钦定古今图书集成/方舆汇编/职方典/第1123卷 > 《樊山记》苏轼

自余所居，临皋亭下，乱流而西，泊于樊山，为樊口。或
曰燔山，岁旱燔之，起龙致雨。或曰樊氏居之，不知孰
是。其上为芦洲，孙仲谋汎江遇大风，柁师请所之，仲
谋欲往芦洲，其仆谷利以刀拟柁师，使泊樊口。遂自
樊口凿山通路归武昌，今犹谓之“吴王岘。”有洞穴，土
紫色，可以磨镜。循山而南，至寒谿寺，上有曲山。山顶
即位坛、九曲亭，皆孙氏遗迹。西山寺泉水白而甘，名
菩萨泉，泉所出石，如人垂手也。山下有陶母庙，陶公
治武昌，既病登舟，而死于樊口。寻绎敌迹，使人凄然。
仲谋猎于樊口，得一豹，见老母曰：“何不逮其尾？”忽然
不见。今山中有圣母庙，予十五年前过之，见彼板彷
彿有“得一豹”三字，今亡矣。